Braziliyadagi qamoqxonada mahbuslar isyon ko`tarib, posbonlarni garovga oldi

Braziliya shimoli-g`arbidagi Manaus shahar qamoqxonasida mahbuslar etti nafar soqchini garovga olishdi. Isyon sababi hozircha noma`lum, deya «Reyter» agentligiga tayanib Xabar ma`lum qildi.  
Xabarlarga ko`ra, gap Purakekuara turmasi haqida bormoqda. Agentlikning ma`lum qilishicha, isyonning aniq sababi aytilmagan, biroq, mahalliy telekanalning xabar berishicha, mahbuslar turmada elektr tokining yo`qligi va jaziramadan shikoyat qilayotgan bo`lishi mumkin.
Mahbuslar matbuot xodimlari va huquqni muhofaza qiluvchilar ishtirok etishini talab qilmoqda. Ayni vaqtda isyon qurbonlari haqida hech qanday ma`lumot yo`q. Hodisa joyiga polisiya guruhlari yuborilgan, garovdagilarni ozod qilish bo`yicha muzokaralar olib borilmoqda.
Agentlikning xabariga ko`ra, Braziliya qamoqxonalarida mahbuslar tez-tez isyon ko`tarib turishadi. 2017 yil yanvarda mamlakat shimoli va shimoli-sharqidagi turmalarda jinoiy to`dalar to`qnashuvi paytida qariyb 150 nafar mahbus halok bo`lgan.